ໂທລະເລກເສົ້າສະຫຼົດໃຈ
ໃນວັນທີ 13 ກັນຍາ 2021, ຄະນະບໍລິຫານງານສູນກາງພັກປະຊາຊົນປະຕິວັດລາວ ໄດ້ສົ່ງໂທລະເລກເສົ້າສະຫຼົດໃຈເຖິງຄະນະບໍລິຫານງານສູນກາງພັກກອມມູນິດຫວຽດນາມ ຕໍ່ການມໍລະນະກໍາຂອງສະຫາຍ ພົນເອກ ຟຸ່ງກວາງແທງ ອະດີດກໍາມະການສູນກາງພັກກອມມູນນິດຫວຽດນາມ ສະໄໝທີ IX, X, XI; ອະດີດກໍາມະການກົມການເມືອງສູນກາງພັກກອມມູນິດຫວຽດນາມ ສະໄໝທີ X, XI; ອະດີດສະມາຊິກສະພາແຫ່ງຊາດ ຊຸດທີ XI, XII, XIII; ອະດີດລັດຖະມົນຕີກະຊວງປ້ອງກັນປະເທດຫວຽດນາມ ໄລຍະປີ 2006–2016.
ເນື້ອໃນໂທລະເລກ ລະບຸວ່າ: ຄະນະບໍລິຫານງານສູນກາງພັກປະຊາຊົນ ປະຕິວັດລາວ ຂໍສະແດງຄວາມອາໄລອາວອນຢ່າງສຸດຊຶ້ງມາຍັງຄະນະບໍລິຫານງານສູນກາງພັກກອມມູນິດຫວຽດນາມ, ລັດຖະບານ, ກອງທັບ ແລະ ປະຊາຊົນຫວຽດນາມ ອ້າຍນ້ອງຕໍ່ການເຖິງແກ່ມໍລະນະກຳຂອງສະຫາຍພົນເອກ ຟຸ່ງກວາງແທງ ອະດີດກໍາມະການກົມການເມືອງສູນກາງພັກກອມມູນິດຫວຽດນາມ, ອະດີດຮອງເລຂາຄະນະພັກການທະຫານສູນກາງ, ອະດີດລັດຖະມົນຕີກະຊວງປ້ອງກັນປະເທດຫວຽດນາມ ໃນວັນທີ 11 ກັນຍາ 2021.
ຕະຫຼອດຊີວິດແຫ່ງການເຄື່ອນໄຫວປະຕິວັດຂອງຕົນ, ສະຫາຍໄດ້ອຸທິດເຫື່ອແຮງ, ສະຕິປັນຍາຂອງຕົນຢ່າງບໍ່ຮູ້ອິດຮູ້ເມື່ອຍໃຫ້ແກ່ພາລະກິດປະຕິວັດຂອງພັກ ແລະປະເທດຊາດຫວຽດນາມ ໂດຍສະເພາະແມ່ນການພັດທະນາ ແລະເຕີບໃຫຍ່ເຂັ້ມແຂງຂອງ ກອງທັບປະຊາຊົນຫວຽດນາມ ກໍຄືປະກອບສ່ວນສໍາຄັນເຂົ້າໃນການເພີ່ມພູນຄູນສ້າງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະການຮ່ວມມືຮອບດ້ານລະຫວ່າງສອງພັກ, ສອງລັດ, ສອງກອງທັບ ແລະປະຊາຊົນສອງຊາດລາວ-ຫວຽດນາມ.
ການຈາກໄປຂອງສະຫາຍ ພົນເອກ ຟຸ່ງກວາງແທງ ບໍ່ພຽງແຕ່ເປັນການສູນເສຍຜູ້ນຳປະຕິວັດທີ່ກ້າແກ່ນຂອງພັກ, ລັດຖະບານ, ກອງທັບ ແລະປະຊາຊົນຫວຽດນາມ ອ້າຍນ້ອງເທົ່ານັ້ນ, ຫາກຍັງເປັນການສູນເສຍເພື່ອນມິດຜູ້ສະໜິດສະໜົມຂອງພັກ, ລັດ, ກອງທັບ ແລະປະຊາຊົນລາວບັນດາເຜົ່າຂອງພວກຂ້າພະເຈົ້າ ອີກດ້ວຍ.
ພວກຂ້າພະເຈົ້າ ຂໍແບ່ງປັນຄວາມເສົ້າສະຫຼົດໃຈອັນສຸດຊຶ້ງ ແລະຄວາມທຸກໂສກຮ່ວມກັບຄະນະບໍລິຫານງານສູນກາງພັກກອມມູນິດຫວຽດນາມ, ລັດຖະບານ ແຫ່ງ ສສ ຫວຽດນາມ, ກອງທັບປະຊາຊົນຫວຽດນາມ, ປະຊາຊົນຫວຽດນາມ ອ້າຍນ້ອງ ແລະຄອບຄົວຂອງສະຫາຍ ພົນເອກ ຟຸ່ງກວາງແທງ ມານະໂອກາດນີ້ດ້ວຍ.
ເນື້ອໃນ: ຂປລ